เกาหลีเหนือจัดขบวนพาเหรดโชว์ขีปนาวุธรุ่นใหม่ ผู้นำคิมโวศักยภาพนิวเคลียร์

Parade comes as Kim Jong Un ups tensions with US 
ในการจัดแสดงขบวนพาเหรดกลางกรุงเปียงยางครั้งนี้ ผู้นำเกาหลีเหนือ คิม จอง อึน เข้าร่วมชมงานและกล่าวปราศรัยถึงความยิ่งใหญ่ของกองทัพเกาหลีเหนือ โดยให้สัญญาว่า จะเพิ่มแสนยานุภาพทางนิวเคลียร์ของเกาหลีเหนือให้ "เร็วที่สุดเท่าที่เคยมีมา" ผู้นำคิมประกาศกร้าวว่า ประเทศใดก็ตามที่พยายามเผชิญหน้าทางทหารกับเกาหลีเหนือจะต้องถูกทำลายย่อยยับ คิม จอง อึน ซึ่งสวมชุดทหารสีขาวพร้อมเครื่องประดับยศสีทองและสีแดง เข้าร่วมในขบวนพาเหรดครั้งนี้พร้อมภริยา รี โซล จู เนื่องในโอกาสเฉลิมฉลอง 90 ปีวันก่อตั้งกองทัพเกาหลีเหนือ ภาพข่าวจากเคซีเอ็นเอ แสดงให้เห็นขีปนาวุธหลายแบบที่ล้วนเป็นเทคโนโลยีทางการทหารล่าสุดของเกาหลีเหนือ รวมทั้ง ขีปนาวุธพิสัยไกลข้ามทวีป ฮวาซอง-17 ซึ่งมีขนาดใหญ่ที่สุดเท่าที่เกาหลีเหนือมีอยู่ในขณะนี้ อย่างไรก็ตาม นักวิเคราะห์ชี้ว่า เป็นเรื่องยากที่จะระบุได้ชัดเจนว่า มีอาวุธอะไรที่ถูกนำมาแสดงในงานนี้บ้าง เนื่องจากยังไม่มีการถ่ายทอดผ่านทางโทรทัศน์ของเกาหลีเหนือ เมื่อเดือนที่แล้ว เกาหลีเหนือทดสอบขีปนาวุธพิสัยไกลข้ามทวีปครั้งแรกในรอบ 5 ปี ซึ่งเจ้าหน้าที่สหรัฐฯ เชื่อว่า รัฐบาลกรุงเปียงยางกำลังเตรียมทดสอบขีปนาวุธพิสัยไกลอีกครั้งเร็ว ๆ นี้ หรืออาจเป็นการทดสอบหัวรบนิวเคลียร์ก็เป็นได้ ซึ่งจะเป็นการสั่นคลอนความมั่นคงในภูมิภาคนี้อีกครั้ง ด้านนักวิเคราะห์เชื่อว่า รัฐบาลเปียงยางจะใช้กลยุทธ์ทดสอบขีปนาวุธนี้อย่างต่อเนื่องเพื่อสร้างสถานการณ์ว่า กำลังเกิดวิกฤตบนคาบสมุทรเกาหลี และดึงให้สหรัฐฯ ยินยอมเข้าร่วมการเจรจาต่อรองในอนาคต แม้ว่าที่ผ่านมา เกาหลีเหนือได้ปฏิเสธคำเชิญของรัฐบาลประธานาธิบดีโจ ไบเดน ให้มีการหารือเรื่องโครงการนิวเคลียร์ของเกาหลีเหนือนี้มาแล้วหลายครั้ง ขณะเดียวกัน ว่าที่ประธานาธิบดีคนใหม่ของเกาหลีใต้ ยูน ซอก-ยอล รับปากว่าจะใช้นโยบายที่แข็งกร้าวต่อเกาหลีเหนือ โดยคณะทำงานของเขามีคำแถลงเกี่ยวกับการขบวนพาเหรดทางทหารครั้งล่าสุดของเกาหลีเหนือว่าเป็นการคุกคามสันติภาพบนคาบสมุทรเกาหลีและของภูมิภาคนี้ "การคุกคามด้านนิวเคลียร์และขีปนาวุธของเกาหลีเหนือได้กลายมาเป็นภัยคุกคามที่จริงจังต่อเกาหลีใต้ ดังนั้นการเพิ่มศักยภาพทางการทหารเพื่อป้องกันเกาหลีเหนือจึงถือเป็นภารกิจเร่งด่วนที่สุดในขณะนี้" แถลงการณ์ของคณะทำงานดังกล่าวระบุไว้